Прая

Прая – Кабо-Верде арал мамлекетинин борбору. Атлантика океанындагы Жашыл Тумшук аралдар тобуна кирген эң ири Сантьягу аралынын түштүк жээгиндеги порт. Климаты тропиктик, пассаттык. Январдын орточо температурасы 21–23°С, июлдуку 24–26°С. Жылдык жаан-чачыны 100-300 мм. Калкы 132 миң (2010). Эл аралык аэропорту бар. Трансатлантика деңиз жолдор тоому. Атлантика океанындагы порт (сыртка апельсин, кант, кофе чыгарылат). Тамак-аш (балык жана деңиз продуктулары даярдалат), эмерек, курулуш материалдар өнөр жай ишканалары, темир-бетон, карапа заводдору, электр-техникалык, тиричилик приборлор өндүрүшү иштейт. Балыкчылык өнүккөн. Шаар португалиялыктар тарабынан 1581-жылы негизделген. Кабо-Верде көз каранды эместикке ээ болгондон (1975-жылдан) анын борбору. Альбукерке аянты, президенттин ак сарайы, монумент, табигый-тарыхый музей, обсерватория бар. Жыл сайын февралда көп күнгө созулган карнавалдар өткөрүлүп турат. 

 Колдонулган адабияттар 
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117-9

Категория:Шаарлар